Hannah Arendt
D'Johanna ("Hannah") Arendt, gebuer de 14. Oktober 1906 zu Linden bei Hannover a gestuerwen de 4. Dezember 1975 zu New York, war eng däitsch, méi spéit US-amerikanesch, Philosophin a politesch Theoreetikerin.

D'Hannah Arendt ass 1933, nodeems d'Nazien un d'Muecht koumen, fir d'éischt a Frankräich, an 1940 an d'USA emigréiert, wou si 1951 naturaliséiert gouf. Nodeems se e puer Joer fir jiddesch Organisatioune geschafft hat (ë. a. als Fuerscherin a Lektorin), war si Journalistin an huet politesch Theorie enseignéiert, an ass virun allem fir hir Aarbechte bekannt, an deene se sech mam Totalitarismus auserneesetzt: wéi en entsteet, wéi e fonctionéiert, asw.

Besonnesch Opmierksamkeet an och Kritik krut si fir d'Theorie vun der "Banalitéit vum Béisen", déi se am Buch Eichmann in Jerusalem entwéckelt huet, an an deem se de Prozess vum Adolf Eichmann beschreift, bei deem si als Reporterin fir d'Zäitschrëft The New Yorker dobäi war. D'Kärausso ass, datt et net d'Béisheet u sech ass, mä éischter d'Indifferenz an d'Onfähegkeet iwwer d'Konsequenze vu sengem Handelen ze reflektéieren, déi et erméiglecht hunn, datt den Eichmann ee vun de gréisste Verbriecher vun der Mëschheet hätt kënne ginn.

Hiert philosophescht Haaptwierk ass Vita activa oder vom tätigen Leben. Si huet ë. a. och zum Existenzialismus an zu der Situatioun am Noen Osten geschriwwen.

Auswiel vu Wierker
 1951 - The Origins of Totalitarianism
 1953 - The Difficulties of Understanding
 1955 - Men in Dark Times
 1958 - The Human Condition 
 1961 - Between Past and Future, Eight Exercises in Political Thought 
 1963 - Eichmann in Jerusalem: A Report on the Banality of Evil 
 1963 - On Revolution 
 1969 - Crises of the Republic
 1969 - On violence

Postuum 
 1978 - The Life of the Mind 
 1982 - Lectures on Kant's Political Philosophy 
 2007 - The Jewish Writings. Jerome Kohn and Ron H. Feldman (ed.). Schocken Books; 2008.

Um Spaweck 

Däitsch Philosophen
US-amerikanesch Philosophen
Däitsch Auteuren
US-amerikanesch Auteuren
Däitsch Politologen
US-amerikanesch Politologen
Gebuer 1906
Gestuerwen 1975